EA วอลุ่มหนา-บวกแรง3% ลุ้นกำไร Q1 โตเด่นโบรกฯแนะซื้อเป้า 47 บ.
EA วอลุ่มหนา-บวกแรง3% ลุ้นกำไร Q1 โตเด่นโบรกฯแนะซื้อเป้า 47 บ. โดย ณ เวลา 16.00 น. อยู่ที่ระดับ 35.25 บาท หรือ 1.00 บาท หรือ 2.92% ด้วยมูลค่าซื้อขาย 426.70 ล้านบาท
11 พ.ค. 2561

ผู้สื่อข่าวรายงานว่า บริษัท พลังงานบริสุทธิ์ จำกัด (มหาชน) หรือ EA  ณ เวลา 16.00 น. อยู่ที่ระดับ 35.25 บาท หรือ 1.00 บาท หรือ 2.92% ด้วยมูลค่าซื้อขาย 426.70 ล้านบาท

บล.ฟินันเซีย ไซรัส ระบุในบทวิเคราะห์ว่า กำไรในไตรมาส 1/61 ที่คาด คิดเป็น 21% ของประมาณการกำไรทั้งปี ที่คาดว่าจะเติบโต 28% เทียบช่วงเดียวกันของปีก่อนเป็น 4,804.8 ล้านบาทจากกำลังการผลิตใหม่คือโรงไฟฟ้าพลังงานลมเฟส 2 ที่ จ.ชัยภูมิ (โครงการหนุมาน) เข้ามาอีก 260MW ในช่วง 4Q18 รวมเป็นกำลังผลิตไฟฟ้าทั้งสิ้น 664MW สิ้นปีนี้ ซึ่งจะเป็นกำลังการผลิตใหม่ชุดสุดท้าย
สำหรับการเติบโตในปี 2019 ที่คาด +29% เทียบช่วงเดียวกันของปีก่อนเป็น 6,201.6 ล้านบาทส่วนใหญ่จะมาจากการรับรู้รายได้เต็มปีของโครงการหนุมาน
การเติบโตของกำไรตั้งแต่ปี 2020 เป็นต้นไปจะมาจากโครงการ Battery storage ขนาด 50 GWh ที่บริษัทลงทุนผ่านบริษัท Amita Technologies Inc. ไต้หวัน (EA ถือ 69.99%) โดยใช้เทคโนโลยีลิเทียมไอออน ซึ่งเป็นเทคโนโลยีที่ล้ำสมัยที่สุดและเป็นที่นิยมที่สุดในปัจจุบัน ได้รับการยอมรับทั่วโลก นอกจากบริษัทจะลงทุนผ่าน Amita แล้ว บริษัทจะสร้างโรงงานผลิตแบตเตอรรี่ในบริเวณ EEC ปัจจุบันอยู่ระหว่างเตรียมความพร้อมในการก่อสร้าง กำลังการผลิตเริ่มต้น 1GWh มูลค่าเงินลงทุน 4 พันล้านบาท ส่วนใหญ่มาจากการหุ้นกู้ คาดเริ่มผลิตเชิงพาณิชย์ปี 2019 และอีก 49GWh มูลค่าโครงการ 1 แสนล้านบาทจะดำเนินการในอีก 4 ปีข้างหน้า
ยังคงราคาเป้าหมาย 47 บาท (SOTP) ซึ่งรวมธุรกิจโรงไฟฟ้าทั้งหมด โครงการแบตเตอรี่สำรองไฟฟ้า รวมถึงธุรกิจสถานีบริการชาร์จไฟรถยนต์ ราคาหุ้นปัจจุบันซื้อขายที่ PE 28 เท่าในปี 2018 คิดเป็น PEG 1.1 เท่า น่าจะถูกเกินไปสำหรับบริษัทที่อยู่ในช่วงเติบโต จึงยังคงแนะนำซื้อ
บล.ยูโอบี เคย์เฮียน EA* (46) : คาดผลการดำเนินงานเติบโตขึ้นจากการ COD โครงการใหม่ ขณะที่ราคาปัจจุบันสะท้อนมูลค่าโครงการในปัจจุบัน แต่ไม่สะท้อนโอกาสได้โครงการผลิตไฟฟ้าใหม่ละอัพไซด์จากธุรกิจสำรองพลังงาน (Battery)